## El turisme internacional deixa xifres rècord en la Comunitat Valenciana en el mes d’agost, amb 2.251 milions d’euros en gasto i 1,54 milions de turistes

*** En agost la Comunitat Valenciana va rebre un 4,9 % més de turistes estrangers que en el mateix mes de 2024, i van incrementar el seu gasto un 6,6 %
* Entre gener i agost de 2025, més de 8,6 milions de visitants internacionals van viatjar a la Comunitat, amb un gasto acumulat d’11.280 milions d’euros, un 6,7 % més interanual**

El turisme internacional ha tornat a deixar xifres rècord en la Comunitat Valenciana durant el mes d’agost passat, s’ha registrat un gasto turístic de 2.251 milions d’euros, la qual cosa suposa un increment del 6,64 % respecte al mateix mes de l’any anterior. Així mateix, van arribar 1.540.663 turistes internacionals, un 4,9 % més interanual.

Així ho reflectixen els resultats de l’Enquesta sobre moviments turístics en frontera (Frontur) i l’Enquesta de gasto turístic (Egatur), publicades este dijous per l’Institut Nacional d’Estadística (INE). Es tracta dels millors registres de la sèrie històrica per a un mes d’agost tant en arribades com en gasto turístic.

El gasto mitjà per turista en agost va arribar als 1.461 euros (+1,69 % interanual), mentres que el gasto mitjà diari es va situar en 143 euros (+1,06 %), amb una estada mitjana de 10,2 dies.

La consellera d’Innovació, Indústria, Comerç i Turisme, Marián Cano, ha valorat molt positivament estos resultats, els més alts de tota la sèrie històrica tant en arribades com en gasto turístic per a un mes d’agost, i acumulat, els quals, a parer seu, “confirmen el dinamisme del sector turístic en la Comunitat Valenciana i la capacitat de la destinació per a mantindre’s atractiva en un context de competència internacional creixent”.

A més, Cano ha valorat “el comportament positiu del gasto turístic, un indicador clau per a mesurar la qualitat del turisme que rebem i el seu impacte en l’economia”.

La consellera de Turisme també ha subratllat la importància de “continuar diversificant l’oferta i millorant l’experiència del visitant, amb l’objectiu de consolidar un model turístic sostenible, que genere beneficis en tot el territori i durant tot l’any”.

**Resultats acumulats 2025**

En el període gener-agost de 2025, les enquestes Frontur i Egatur indiquen que la Comunitat Valenciana va rebre un total de 8.631.458 turistes estrangers, la qual cosa representa un increment del 4,8 % respecte al mateix període de 2024.

Quant al gasto realitzat per estos visitants en els huit primers mesos de l’any, va arribar als 11.280 milions d’euros, un 6,7 % més interanual.

Fecha: 02/10/2025